SCN ลุ้นปตท.ฟื้นโครงการสร้างปั๊มก๊าซใหม่หลังรัฐขึ้น NGV เล็งทำปั๊มเพิ่ม
SCN ลุ้นปตท.ฟื้นโครงการสร้างปั๊มก๊าซใหม่หลังรัฐขึ้น NGV เล็งทำปั๊มเพิ่ม
9 ก.ย. 2558

นายฤทธี กิจพิพิธ กรรมการบริหาร ผู้อำนวยการสายงานบริหารและการตลาด บริษัท สแกน อินเตอร์ จำกัด (มหาชน) หรือ SCN เปิดเผยว่า การที่รัฐบาลปรับขึ้นราคาขายปลีกก๊าซธรรมชาติสำหรับยานยนต์ (NGV) อีก 50 สตางค์ต่อกิโลกรัม มาที่ 13.50 บาทต่อกิโลกรัม ได้ส่งผลเชิงบวกต่อทิศทางการดำเนินงานของบริษัทที่มีโอกาสสร้างรายได้จากธุรกิจรับเหมาก่อสร้างและบำรุงรักษาสถานีก๊าซธรรมชาติ (EPC) ให้แก่บริ ษัท ปตท. จำกัด (มหาชน) หรือ PTT เพิ่มขึ้น เนื่องจากคาดว่าปตท.อาจจะตัดสินใจลงทุนก่อสร้างสถานีบริการ NGV หลังจากได้ชะลอโครงการก่อนหน้านี้
นายฤทธี กล่าวว่า การปรับราคาขายปลีกก๊าซ NGV ในครั้งนี้ จึงอาจเป็นจุดเปลี่ยนให้ ปตท.กลับมาตัดสินใจเดินหน้าโครงการก่อสร้างสถานีบริการก๊าซธรรมชาติสำหรับยานยนต์เพิ่มเติมอีกครั้ง ซึ่งจากแผนงานการก่อสร้างเดิมนั้นปตท. มีนโยบายสร้างสถานีบริการก๊าซ NGV เพิ่มเติมในปีนี้จำนวน 7 แห่ง ปี 59 จำนวน 9 แห่ง และปี 60 อีกจำนวน 9 แห่ง จึงเป็นโอกาสของ SCN ที่มีศักยภาพและความพร้อมเข้ารับงานรับเหมาก่อสร้างและบำรุงรักษาสถานีก๊าซ NGV ให้แก่ ปตท.
นอกจากนี้ บริษัทยังให้ความสนใจเข้ามาดำเนินธุรกิจกลุ่มสถานีบริการก๊าซธรรมชาติสำหรับยานยนต์เพิ่มเติม เนื่องจากมองว่าในอนาคตแนวโน้มของราคา NGV ยังปรับตัวสูงขึ้นได้อีก ทำให้มีความคุ้มค่ากับการลงทุนเพื่อสร้างผลตอบแทนที่ดีจากการดำเนินธุรกิจสถานีก๊าซธรรมชาติสำหรับยานยนต์ โดยบริษัทสนใจเข้าดำเนินกิจการสถานีบริการก๊าซธรรมชาติสำหรับยานยนต์ตามแนวท่อก๊าซของปตท. เพิ่มอีก 2-3 แห่ง จากจำนวนโครงการทั้งหมดที่ปตท. จะเพิ่มสถานีบริการก๊าซธรรมชาติจำนวน 7 แห่งในปีนี้
ทั้งนี้ เพื่อสร้างผลการดำเนินงานให้เติบโต หลังจากที่ผ่านมา บริษัทได้เข้าซื้อกิจการสถานีบริการก๊าซธรรมชาติสำหรับยานยนต์ที่อยู่ตามแนวท่อก๊าซและนอกท่อก๊าซไปแล้ว 1 แห่ง และอยู่ระหว่างการเจรจาอีก 2 แห่งซึ่งหากบรรลุข้อตกลงคาดว่าสิ้นปีนี้ SCN จะมีสถานีก๊าซธรรมชาติสำหรับยานยนต์รวม 7 แห่ง และภายในปี 59 คาดว่าจะเพิ่มอีก 5 แห่ง